รัฐบาลไทย-ข่าวทำเนียบรัฐบาล-รมว.พม. เดินหน้าเปิดศูนย์ช่วยเหลือสังคมตำบลเพิ่ม 3 แห่ง ที่ จ.พิษณุโลก มุ่งขยายบริการสวัสดิการสังคม แบบ One Stop Service
วันพฤหัสบดีที่ 18 สิงหาคม 2565
รมว.พม. เดินหน้าเปิดศูนย์ช่วยเหลือสังคมตําบลเพิ่ม 3 แห่ง ที่ จ.พิษณุโลก มุ่งขยายบริการสวัสดิการสังคม แบบ One Stop Service
รมว.พม. เดินหน้าเปิดศูนย์ช่วยเหลือสังคมตําบลเพิ่ม 3 แห่ง ที่ จ.พิษณุโลก มุ่งขยายบริการสวัสดิการสังคม แบบ One Stop Service
เมื่อวันที่ 17 ส.ค. 65เวลา 13.30 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) พร้อมด้วยคณะผู้บริหารกระทรวง พม. ลงพื้นที่จังหวัดพิษณุโลก เพื่อเปิดศูนย์ช่วยเหลือสังคมตําบลดินทอง อําเภอวังทอง ณ องค์การบริหารส่วนตําบลดินทอง เพื่อเป็นศูนย์กลางการให้บริการสวัสดิการสังคม ด้วยบริการแบบจุดเดียวเบ็ดเสร็จ ( One Stop Service) สําหรับการช่วยเหลือประชาชนทุกช่วงวัย โดยเฉพาะกลุ่มเปราะบางในพื้นที่ พร้อมทั้งมอบความช่วยเหลือตามภารกิจกระทรวง พม. ได้แก่ ถุงยังชีพสําหรับครัวเรือนเปราะบาง และงบประมาณโครงการบ้านพอเพียง ประจําปี 2565 นอกจากนี้ ได้มอบประกาศนียบัตรแก่อาสาสมัครพัฒนาสังคมและความมั่นคงของมนุษย์ (อพม.) เข้มแข็ง จากนั้น เดินทางไปเปิดศูนย์ช่วยเหลือสังคมตําบลอีก 2 แห่ง ในพื้นที่อําเภอวังทอง ได้แก่ ศูนย์ช่วยเหลือสังคมตําบลพันชาลี และตําบลท่าหมื่นราม
นายจุติ กล่าวว่า กระทรวงการพัฒนาสังคมและความมั่นคงของมนุษย์ (พม.) มีภารกิจสําคัญในการส่งเสริมและพัฒนาคุณภาพชีวิตของประชาชนทุกกลุ่มเป้าหมายที่ประสบปัญหาทางสังคมตั้งแต่เด็ก เยาวชน สตรี ผู้สูงอายุ คนพิการ และผู้ด้อยโอกาส ทั้งนี้ การช่วยเหลือผู้ประสบปัญหาทางสังคม จําเป็นที่ต้องตอบสนองต่อความต้องการได้อย่างรวดเร็ว ทันต่อสถานการณ์ ประกอบกับการอาศัยอยู่ในพื้นที่ห่างไกลและไม่สามารถเข้าถึงบริการและข้อมูลข่าวสารด้านสวัสดิการสังคมของภาครัฐอย่างสะดวกและทั่วถึง ทําให้เกิดความเหลื่อมล้ําทางสังคม กระทรวง พม. จึงได้ขับเคลื่อนการจัดตั้งศูนย์ช่วยเหลือสังคมตําบลในทุกจังหวัดทั่วประเทศ ด้วยการพัฒนาและยกระดับกลไกการพัฒนาสังคมในพื้นที่ เพื่อให้เป็นศูนย์กลางการพัฒนาและการบริการสวัสดิการสังคมสําหรับประชาชนทุกช่วงวัย รวมทั้งกลุ่มเปราะบาง โดยบูรณาการบริการสวัสดิการสังคมของทุกกรมสังกัดกระทรวง พม. ด้วยการให้บริการแบบจุดเดียวเบ็ดเสร็จ (One Stop Service) เป็นการอํานวยความสะดวกให้ประชาชนได้สามารถเข้าถึงสวัสดิการสังคมอย่างทั่วถึงและเป็นธรรม ผ่านกลไกการขับเคลื่อนเชิงพื้นที่ โดยมุ่งเน้นการพัฒนาสังคมแบบองค์รวมที่มีการเสริมสร้างการมีส่วนร่วมขององค์กรปกครองส่วนท้องถิ่น ชุมชน และภาคีเครือข่าย รวมถึงการเสริมพลัง (Empowerment) ให้กับประชาชนและชุมชน เพื่อให้สามารถพึ่งพาอาศัยซึ่งกันและกัน อีกทั้งเกิดการพัฒนาคุณภาพชีวิตอย่างยั่งยืน โดยใช้ข้อมูลจากระบบการพัฒนาคนแบบชี้เป้า หรือ TPMAP และสมุดพกครอบครัว เชื่อมโยงกับโครงการพัฒนาคุณภาพชีวิตกลุ่มเปราะบางรายครัวเรือน และโครงการขจัดความยากจนและพัฒนาคนทุกช่วงวัยอย่างยั่งยืน ตามนโยบายของรัฐบาลในการแก้ไขปัญหาความยากจนแบบพุ่งเป้า และไม่ทิ้งใครไว้ข้างหลัง
นายจุติ กล่าวเพิ่มเติมว่า วันนี้ ตนและคณะผู้บริหารกระทรวง พม. มาลงพื้นที่เพื่อติดตามการขับเคลื่อนโครงการที่ พลเอกประยุทธ์ จันทร์โอชา นายกรัฐมนตรี เน้นย้ําว่ารัฐบาลจะไม่ทิ้งใครไว้ข้างหลัง ทั้งเรื่องการแก้ปัญหาความยากจนแบบพุ่งเป้า การลงทะเบียนครัวเรือนกลุ่มเปราะบาง และการเข้าถึงสวัสดิการของรัฐ อีกทั้งได้พบปะกับผู้บริหารและผู้นําท้องถิ่น วันนี้ ได้เปิดศูนย์ช่วยเหลือสังคมตําบลเพิ่มอีก 3 แห่ง ในพื้นที่อําเภอวังทอง จังหวัดพิษณุโลก ได้แก่ ศูนย์ช่วยเหลือสังคมตําบลดินทอง ตําบลพันชาลี และตําบลท่าหมื่นราม ซึ่งจะคอยดูแลทุกข์สุขของพี่น้องประชาชนในพื้นที่ และจะช่วยให้ทางจังหวัดและอําเภอสามารถทํางานได้สะดวกง่ายยิ่งขึ้น โดยประชาชนจะเข้ามามีส่วนร่วมในการแก้ไขปัญหาด้วยตนเอง และเจ้าหน้าที่ของรัฐจะช่วยอํานวยความสะดวกให้ นับเป็นการบูรณาการการทํางานร่วมกันระหว่าง 20 กระทรวง อย่างที่ไม่เคยมีมาก่อน เพื่อให้ประชาชนมีความสุข ตามที่นายกรัฐมนตรีเน้นย้ําว่า ไม่ให้มีช่องว่างระหว่างประชาชนกับหน่วยงานราชการ โดยศูนย์ช่วยเหลือสังคมตําบลจะทําให้ประชาชนเห็นว่า รัฐบาลจะไม่ทิ้งใครไว้ข้างหลัง